Louise Frevert (DF), 2003-01-24:
Det er jo en strålende dag i dag.
Dette lovforslag om Kunstrådet gør op med de sidste 30 års jungle af regler eller mangel på samme inden for kunststøtteordningen.
Med det system, som her er foreslået, opnår man en gennemsigtighed, som mange af os længe har ønsket, og det er da også med stor glæde, at det er samtlige partier i Folketinget, der er med i denne aftale.
Nu skal jeg ikke lægge skjul på, at Dansk Folkeparti mener, at støtteordninger ikke skal eksistere for enhver pris.
Til gengæld mener vi, at subventionering kan være positivt i nogle tilfælde, specielt når det er dansk kultur, der skal højnes.
Vi anser det for at være af stor vigtighed, at vi er med til at holde ikke alene det danske sprog i hævd, men også den danske kulturarv, for uden fortid, ingen nutid.
Derfor er det meget betydningsfuldt, at vi ikke alene holder vores museer og vores kulturarv i hævd, men også sørger for, at ny kultur kan vokse frem på en rimelig måde.
Selvfølgelig er det ikke alt, der skal støttes i dagens Danmark, og man har alt for længe haft en fornemmelse af, at alle projekter, der havde en form for idéoplæg, kunne få støtte.
Tiderne er anderledes: Folk er kritiske, folk forlanger kvalitet for deres penge, når de skal høre, se og opleve kunst.
Derfor er Dansk Folkeparti også overbevist om, at med det nye kunstråd vil man via fagudvalgene opleve en helt anden form for professionel vurdering, end der hidtil har været. Når man kommer med sådanne udtalelser her fra Folketingets talerstol, kan man jo bagefter blive skudt i skoene, at man mener, det ikke har været professionelle, der har siddet og administreret kunststøtten tidligere.
Lad mig sige det på en lidt anden måde: Det har måske ikke været så struktureret, og derfor har der været nogle andre tiltag end dem, som vi i Dansk Folkeparti synes kunne være ønskværdige.
Kunstrådets formål er at fremme udviklingen af kunsten i Danmark og dansk kunst i udlandet.
Det er en rigtig glimrende idé at promovere den danske kunst i udlandet, selvfølgelig inden for rimelighedens rammer, men jo mere den danske kunst af den ene eller anden art bliver promoveret i udlandet, jo større marked er der for salg for kunstnerne.
Meningen med hele denne øvelse er jo også at mindske administrationsudgifterne, og på den måde vil man selvfølgelig få flere midler til de kunstneriske aktiviteter.
Selv om der her i Folketinget er bred enighed om strukturen i lovforslaget, har vi jo via høringssvarene kunnet fornemme, at der var en lille utilfredshed.
Men jeg er ikke bange for de små kritiske bemærkninger, der har været, for kunstnere er jo som alle os andre vanetænkere, og den mindste lille forandring gør os alle sammen nervøse.
Antallet af personer i repræsentantskabet er nu øget til 36.
Det synes Dansk Folkeparti ved nærmere eftertanke er en udmærket idé, for her opnår man alsidighed, hvor organisationer, interessegrupper og interessenter er repræsenteret.
Ligeledes synes vi, at det er at have hånd i hanke med tingene, at der laves en handlingsplan.
Ganske vist skal handlingsplanen udformes, så den dækker 4 år, men i denne hurtigtudviklende tid kan man jo ikke være sikker på, at en 4-års-plan holder, tværtimod. Derfor er der sat en snor i, så man kan justere handlingsplanen forud for hvert finansår, hvis Kunstrådet eller kulturministeren finder, at der er behov for det.
Ligeledes skal Kunstrådet hvert år aflægge en årlig beretning ikke alene for rådets virksomhed, men også regnskabsmæssigt.
Det giver en god tryghed, at der er denne gennemsigtighed, og handlingsplaner, årsberetninger og regnskab er selvfølgelig tilgængelige for offentligheden.
Det er også en glæde at kunne konstatere, at forslaget ikke indeholder EU-retlige aspekter.
Det kunne også være kønt, hvis EU skulle til at blande sig i den danske kulturpolitik.
Så alt i alt er vi i Dansk Folkeparti godt tilfredse med udviklingen
Det er en strålende idé at vurdere hele kunstlivet i Danmark ud fra et helhedsperspektiv, men stadig væk have klarhed over, at det drejer sig om individuelle ikke alene præstationer, men også kunstneriske udtryk. Som jeg indledningsvis startede med at sige, er dette en dejlig dag, specielt for kunsten i Danmark.
Dansk Folkeparti glæder sig over at kunne støtte dette glimrende forslag.